

**Предложение за общи цели за мобилизиране на публични и частни участници**

При избора на **цели** Комисията разгледа съществуващите **ключови показатели за резултатите (КПР)**, отчитайки необходимостта целите, които ще се наблюдават, да бъдат измерими. За всяка цел представяме базовото равнище и източника на данни. Водещите КПР по-долу са избрани отчасти въз основа на съществуващите КПР, които ще се наблюдават, например в системата за наблюдение на индекса за навлизането на цифровите технологии в икономиката и обществото (DESI), създадена от Комисията през 2014 г. Съществуват обаче и потенциални КПР, за които ще са необходими проучвания (провеждани понастоящем или бъдещи) или други източници, разработване на методики или събиране на нужните данни. Освен това не бива да се забравя, че дори даден КПР да не е посочен в списъка на водещите КПР по-долу, това не означава, че показателят не се наблюдава. Наблюдението и докладването на много други КПР ще продължи чрез прилагане на усъвършенствана версия на DESI[[1]](#footnote-2).

Цели на основно направление 1: население с цифрови умения и висококвалифицирани специалисти в областта на цифровите технологии

|  |  |  |
| --- | --- | --- |
| ***Цел на ЕС за 2030 г.: „Технически компетентен континент, където всички се ползват от възможностите на цифровите технологии“*** | | |
| **Измерение** | **Сравнение на целите на ЕС за 2030 г. с базовото равнище** | **Източник** |
| Специалисти по ИКТ[[2]](#footnote-3) | **20 милиона** заети специалисти по ИКТ, с тенденция към изравняване на броя на жените и мъжете[[3]](#footnote-4) (базово равнище за 2019 г.: 7,8 милиона) | DESI, ESTAT |

Цели на основно направление 2: сигурни и производителни устойчиви цифрови инфраструктури

|  |  |  |
| --- | --- | --- |
| ***Цел на ЕС за 2030 г.: „Свръхмодерни, надеждни и сигурни цифрови инфраструктури“*** | | |
| **Измерение** | **Сравнение на целите на ЕС за 2030 г. с базовото равнище** | **Източник** |
| Свързаност | **Всички европейски домакинства** ще бъдат покрити от **гигабитова мрежа** и **всички населени райони** ще бъдат покрити от **5G**[[4]](#footnote-5)  Базово равнище:  **—**гигабитовопокритие(базово равнище за 2020 г.[[5]](#footnote-6): 59 %)  — покритие с 5G в населените райони[[6]](#footnote-7) (базово равнище за 2021 г.: 14 %) | DESI  Проучване на покритието с широколентов интернет в Европа, проведено от Omdia |
| Полупроводници | Производството на най-модерни и устойчиви полупроводници в Европа, включително процесори, съставлява **не по-малко от 20 % от световното производство** по стойност[[7]](#footnote-8)  (базово равнище за 2020 г.: 10 %) | Източникът на данни ще бъде потвърден в програмата за цифровата политика |
| Периферни/облачни изчислителни технологии | В ЕС са разположени **10 000 неутрални по отношение на климата периферни възела с висока степен на сигурност**, разпределени по начин, който ще гарантира достъп до свързани с данни услуги с малко закъснение (няколко милисекунди), независимо къде се намират предприятията[[8]](#footnote-9)  (базово равнище за 2020 г.: 0) | Годишно проучване на внедряването на периферни изчислителни услуги по МСЕ2 (за 2022 г.) |
| Квантова изчислителна технология | **До 2025 г.** Европа ще разполага със **своя първи компютър с квантово** ускоряване, което ще ѝ позволи да заеме водеща позиция в областта на квантовите изчислителни технологии до 2030 г.  (базово равнище за 2020 г.: 0) | Източникът на данни ще бъде потвърден в програмата за цифровата политика |

Цели на основно направление 3: Цифрова трансформация на предприятията

|  |  |  |
| --- | --- | --- |
| ***Цел на ЕС за 2030 г.: „Континент с висок дял на цифровизираните предприятия“*** | | |
| **Измерение** | **Сравнение на целите на ЕС за 2030 г. с базовото равнище** | **Източник** |
| Използване на цифрови технологии | **75 % от европейските предприятия** използват:   * компютърни услуги „в облак“(базово равнище за 2020 г.: 26 %) * големи информационни масиви (базово равнище за 2020 г.: 14 %) * изкуствен интелект (ИИ) (базово равнище за 2020 г.: 25 %) | ESTAT, IPSOS |
| Късно въвеждане на цифрови технологии | **Над 90 % от европейските МСП** да достигнат поне базово равнище на цифров интензитет[[9]](#footnote-10)  (базово равнище за 2019 г.: 60,6 %) | DII, ESTAT |
| Иновативни предприятия/разрастващи се предприятия | Европа ще разширява непрекъснатия поток от иновативни разрастващи се предприятия и ще подобрява достъпа им до финансиране, като по този начин ще постигне **удвояване на броя на фирмите „еднорози“**[[10]](#footnote-11)  (базово равнище за 2021 г.: 122) | Dealroom (използван от Atomico в доклада „State of European Tech“ (Състояние на европейските технологии)) |

Цели на основно направление 4: Цифровизация на обществените услуги

|  |  |  |
| --- | --- | --- |
| ***Цел на ЕС за 2030 г.: „Модернизирани обществени услуги, отговарящи на обществените потребности“*** | | |
| **Измерение** | **Сравнение на целите на ЕС за 2030 г. с базовото равнище** | **Източник** |
| Управлението като платформа | — 100 % от основните обществени услуги[[11]](#footnote-12) са на разположение на европейските граждани и предприятия онлайн  — 100 % от европейските граждани имат достъп до медицинските си досиета (електронни медицински картони)  — 80 % от гражданите използват цифрово решение за идентификация на самоличността си  Базови равнища за 2020 г.:  **—** основни цифрови обществени услуги: 75 % (граждани), 84 % (фирми)  — граждани с достъп до медицински досиета: няма данни[[12]](#footnote-13)  — цифрова самоличност: понастоящем няма базово равнище за използването на цифровата самоличност[[13]](#footnote-14) | Показател за извършени онлайн услуги,  сравнителен анализ за електронно управление[[14]](#footnote-15) |

1. DESI представлява съставен индекс, който обобщава десетки важни показатели за резултатите на Европа при използването на цифровите технологии и отразява развитието на държавите—членки на ЕС в пет основни направления: свързаност, човешки капитал, използване на интернет, внедряване на цифрови технологии и цифрови обществени услуги. От 2014 г., когато бе публикуван за пръв път, DESI непрекъснато се развива. Той е основният аналитичен инструмент, разработен от службите на Европейската комисия, предназначен да дава основана на данни информация, която служи при оценяването на цифровото развитие в ЕС като цяло, както и в отделните държави членки. Включените в DESI данни се събират предимно от държавите членки чрез службите на Европейската комисия Евростат и Генерална дирекция „Съобщителни мрежи, съдържание и технологии“ и чрез изследвания, провеждани по конкретен повод от службите на Комисията. DESI е динамичен индекс. Влизащите в състава му показатели се разширяват и променят с цел отразяване на новите приоритети и променящите се тенденции. Списъкът на показателите се преразглежда и подобрява ежегодно, за да бъде в крак с най-новите технологии и политически приоритети. [↑](#footnote-ref-2)
2. В допълнение към целта по отношение на основните цифрови умения, заложена в Плана за действие в областта на европейския стълб на социалните права, 80 % от гражданите на възраст между 16 и 79 години да имат поне основни цифрови умения (базово равнище за 2020 г.: 58,3 %). [↑](#footnote-ref-3)
3. Показател на DESI „2b1“. В момента делът на жените от общия брой заети специалисти по ИКТ е само 18 %. [↑](#footnote-ref-4)
4. Продължение и разширяване на целите за 2025 г. за общество на гигабитов интернет, които са всички европейски домакинства — както градски, така и селски, да имат достъп до интернет свързаност със скорост от най-малко „100 Mbps, с възможност за достигане на гигабитова скорост“ и „гигабитова свързаност на движещите сили на социално-икономическото развитие (…), както и предприятията, използващи интензивно цифрови технологии“. Осигуряване на непрекъснато 5G покритие за всички градски райони и основните сухопътни транспортни маршрути до 2025 г. [↑](#footnote-ref-5)
5. Моля, забележете, че понастоящем измерванията стават чрез показателя на DESI „1b2“ (покритие на домакинства, обхванати от стационарни мрежи с много голям капацитет (VHCN) от всякакъв вид). Технологиите, които на сегашния етап на развитие се считат за мрежи с много голям капацитет, са „оптична линия до дома“ (Fiber to the Home (FTTH)), „оптична линия до сградата“ (Fiber to the building (FTTB) и кабелна „Docsis 3.1“, тъй като всички тези технологии могат да осигурят 1 Gbps в права посока. Разположените в космоса съоръжения могат да бъдат важни фактори, допринасящи за постигането на целта от 100 % покритие, като осигуряват покритие в отдалечените и/или рядко населени райони, които трудно могат да бъдат достигнати по друг начин. За правно определение за мрежи с много голям капацитет вж. член 2, параграф 2 от Директива (ЕС) 2018/1972: „мрежа с много голям капацитет“ означава или електронна съобщителна мрежа, която се състои изцяло от елементи от оптични влакна най-малко до разпределителната точка в обслужвания район, или електронна съобщителна мрежа, която е в състояние да осигурява при обичайни условия на върхово натоварване сходни мрежови показатели по отношение на наличната широчина на честотната лента за предаването в права и обратна посока, стабилността, свързаните с грешките параметри, закъснението и промяната му; мрежовите показатели могат да се считат за сходни, независимо дали използването от страна на крайния ползвател се различава поради изначално различните характеристики на носителя, чрез който мрежата накрая се свързва с крайната точка на мрежата. [↑](#footnote-ref-6)
6. Процент на населените райони (т.е. процент на всички места, където се намират домакинства, включително отдалечени райони), имащи покритие от 5G, измерено като общо покритие на далекосъобщителните оператори във всяка държава. [↑](#footnote-ref-7)
7. Това означава производствен капацитет за технологии с размер на структурите под 5 nm, с тенденция към 2 nm, и десетократно по-висока енергийна ефективност от днешната. Колкото по-малък е този размер в нанометри, толкова по-малък е размерът на компонента, което намалява размера на транзисторите и ги прави по-бързи и по-ефективни. [↑](#footnote-ref-8)
8. Целта е да се осъществи визията, изложена в стратегията за данните, която предвижда 80 % от обработката на данни да се извършва в периферията до 2025 г. Много от бъдещите услуги за данни и приложения на 5G, като например свързаното автоматизирано шофиране, интелигентното земеделие, интелигентното управление на енергийните мрежи, интелигентното промишлено производство, допускат закъснение от едва няколко милисекунди. За постигането на толкова малко закъснение е необходимо на всеки 100 km да е разположен периферен възел. От 8 до 10 хиляди периферни възела са необходими за изграждане на мрежа с възли на всеки 100 km. Тази плътност на периферните възли на свой ред ще стимулира търсенето сред европейския потребителски отрасъл на нови и новаторски цифрови услуги, основаващи се на локална обработка на данните и ще даде на тези потребители повече възможности за контрол върху данните им. Сегашното базово равнище е нула, тъй като тази технология тепърва възниква и са осъществени едва няколко пилотни проекта (проучването на IDATE от 2019 г. идентифицира 62 случая на внедряване в Европа). [↑](#footnote-ref-9)
9. Индексът на цифров интензитет (DII) е индекс на основата на микро-показатели, който отчита наличието на ниво фирми на 12 различни цифрови технологии: интернет за поне 50 % от заетите лица, достъп до специалисти по ИКТ, бърз широколентов интернет (30 Mbps или повече), мобилни интернет устройства за поне 20 % от заетите лица, уебсайт, уебсайт със сложни функции, социални медии, заплащане за реклама в интернет; закупуване на напреднали компютърни услуги в облак; изпращане на електронни фактури, дял на оборота от електронна търговия в размер над 1 % от общия оборот и продажби онлайн „от фирма към потребител“ (B2C) с дял над 10 % от общия размер на оборота на продажбите от уебсайт. По тази причина стойността на индекса варира от 0 до 12. Списъкът на горепосочените 12 показателя се преразглежда и подобрява ежегодно, за да бъде в крак с най-новите технологии и политически приоритети. [↑](#footnote-ref-10)
10. Под „еднорози“ тук разбираме както: 1) реализирани „еднорози“, т.е. фирми, създадени след 1990 г., които са осъществили ППП или търговска продажба в размер над 1 милиард щатски долара, така и 2) нереализирани „еднорози“, т.е. фирми, които са оценени на 1 милиард щатски долара или повече последния път, когато са ползвали частно рисково финансиране (което означава, че оценката не е била потвърдена чрез вторична сделка). През 2019 г. имаше 703 фирми „еднорози“ в САЩ и 206 в Китай (https://blog.dealroom.co/uk-unicorn-tech-update-for-london-tech-week/). [↑](#footnote-ref-11)
11. „Основни обществени услуги“ са услугите, свързани със следните „житейски ситуации“: нормална стопанска дейност, преместване, собственост и шофиране на лек автомобил, започване на процедура по иск с малък материален интерес, започване на бизнес, семеен живот, загуба и намиране на работа и учене (източник: e-Government Benchmark (Сравнителен анализ за електронното управление). [↑](#footnote-ref-12)
12. Могат да бъдат получени чрез инструмента за сравнителен анализ за електронно управление e-Government Benchmark или от административни източници. [↑](#footnote-ref-13)
13. Базовото равнище по отношение на наличността на основни услуги, които могат да се използват чрез електронна самоличност, е 58 % (услуги, достъпни в страната) и 9 % (услуги с трансграничен достъп). [↑](#footnote-ref-14)
14. Преработен показател за извършени онлайн услуги. [↑](#footnote-ref-15)